钦定古今图书集成/明伦汇编/官常典/第783卷 > 崔汉衡
## 钦定古今图书集成/明伦汇编/官常典/第783卷 > 崔汉衡

按《唐书》本传：“汉衡，博州博平人。沈懿博厚，善与人交。
始为费令，滑州节度使令狐彰表掌书记。大历六年，
以检校礼部员外郎为和蕃副使，还迁右司郎中。建
中二年，吐蕃请盟，擢殿中少监为和蕃使，与其使区
颊赞俱来约盟，改鸿胪卿，持节送区颊赞归，遂定盟
清水。德宗幸奉天，吐蕃以兵佐浑瑊，败贼武功，转秘”
书监，俄拜上都留守、兵部尚书、东都淄青魏博赈给
宣慰使。又使幽州，还命称旨。贞元三年，豫吐蕃盟平
凉，被执，卤将杀之，因夷言谓之曰：“我善结赞，无杀我。”
而汉衡诚信素著，卤亦尊重，故至河州得还。明年，出
为晋慈隰观察使，卒，赠尚书左仆射。

===蒋沇===按《唐书蒋钦绪传》：钦绪子沇，亦专洁博学，少有名，以
孝廉授洛阳尉，迁监察御史。与兄演、溶、弟清俱为才
吏，有名天宝间。始，河南尹韩朝宗、裴迥尝委讯复检
句，而处事平，剖断精允，群僚莫能望也。乾元中，历陆
浑、盩厔、咸阳、高陵四县令，美政流行，长老纪焉。郭子
仪军出其县，敕麾下曰：“蒋沇贤令，供亿当有素，得蔬
饭足矣，毋挠其清也。”迁长安令，以刑部郎中兼侍御
史领渭桥运出纳使。元载持政守道，士类不迁，沇以
故滞郎位，不得调。常衮代相，闻，士议恨沇屈，故擢御
史中丞、东都副留守。再迁大理卿，持法明审，号称职。
德宗出奉天，沇奔行在，为贼所拘，欲诱署伪职，沇绝
食不应命，窜伏里中，不复见。京师平，乃出。擢右散骑
常侍。卒，年七十四，赠工部尚书。